ຄະນະສອບສວນຂອງ ລັດຖະບານກາງ ເລີ້ມຮັບຟັງ ຄະດີຍິງໄວລຸ້ນຕາຍ ຢູ່ລັດ ມີຊູຣີ (ວີດີໂອ/ສະໄລດ໌)
ຄະນະ​ກຳມະການ​ສອບ​ສວນ ​ຂອງ​ລັດຖະບານ​​ສະຫະລັດ ໄດ້ເລີ່ມພິຈາລະນາ​ ຫລັກ​ຖານກ່ຽວ​ກັບ​ ເຫດການ​ຍິງ​ໄວ​ລຸ້ນຜິວ​ດຳ ​ຕາຍ ຢູ່​​ເມືອງ Ferguson.
ຄະນະກຳມະການສອບສວນຂອງລັດຖະບານກາງສະຫະລັດ ທີ່ ລັດ Missouri ທາງພາກກາງຂອງປະເທດ ຈະຮັບຟັງແລະພິຈາ ລະນາຫລັກຖານ ກ່ຽວກັບເຫດການຍິງໄວລຸ້ນຜິວດຳບໍ່ມີອາວຸດ ຄົນນຶ່ງຕາຍ ຢູ່ເມືອງ Ferguson Chris Simkins ນັກຂ່າວວີ ໂອເອ ມີລາຍງານກ່ຽວກັບການສອບສວນ ຄວາມຈິງກ່ຽວກັບ ເຫດການຍິງກັນດັ່ງກ່າວ ທີ່ໄດ້ກະຕຸ້ນໃຫ້ມີການປະທ້ວງຢ່າງຮຸນ ແຮງ ມາເປັນເວລາຫລາຍມື້ແລ້ວ ໃນເມືອງ Ferguson ເຂດຊານ ນະຄອນ Saint Louis ເມືອງຫລວງ ແລະເມືອງໃຫຍ່ສຸດຂອງລັດ Missouri ຊຶ່ງດາຣາຈະນຳມາສະເໜີທ່ານ ບັນດາໄອຍະການກຳລັງພິຈາລະນາເບິ່ງຫລັກຖານ ໃນເຫດການຍິງທ້າວ Michael Brown ໄວ 18 ປີ ຕາຍ ໂດຍທ້າວ Darren Wilson ຕຳຫລວດເມືອງ Ferguson ລັດ Missouri ນັບແຕ່ເກີດເຫດການດັ່ງກ່າວເປັນຕົ້ນມາ ຊາວເມືອງ Ferguson ຊຶ່ງເປັນຄົນຜິວດຳ ໂດຍສ່ວນໃຫຍ່ນັ້ນ ໄດ້ພາກັນທວງເອົາຄຳຕອບ ກ່ຽວກັບສິ່ງທີ່ໄດ້ເກີດຂຶ້ນ ນາງ Lesley McSpadden ແມ່ຂອງທ້າວ Brown ກ່າວວ່າ ລູກຊາຍຂອງລາວ ຖືກຄາດ ຕະກຳ ແລະຕ້ອງການໃຫ້ມີການສືບສວນສອບສວນ ຢ່າງລະອຽດຖີ່ຖ້ວນ ນາງ Lesley McSpadden ເວົ້າວ່າ ມີຄຳບອກເລົ່າທີ່ຂັດແຍ້ງກັນ ກ່ຽວກັບສະຖານະການທີ່ນຳໄປສູ່ການເສຍຊີວິດ ຂອງທ້າວ Michael Brown ນັ້ນ ຕຳຫລວດໄດ້ເອົາພາບຈາກກ້ອງວົງຈອນປິດອອກເຜີຍແຜ່ ທີ່ກ່າວກັນວ່າ ສະແດງໃຫ້ ເຫັນທ້າວ Michael Brown ລັກເອົາຢາສູບຊີກາຣ໌ ຢູ່ຮ້ານສະດວກຊື້ແຫ່ງນຶ່ງ ບໍ່ດົນກ່ອນ ຖືກຍິງຕາຍ ແຕ່ພວກເຈົ້າໜ້າທີ່ສືບສວນເວົ້າວ່າ ນັ້ນບໍ່ແມ່ນເຫດຜົນທີ່ນາຍຕຳຫລວດ Wilson ຊຶ່ງກຳລັງປະຕິບັດໜ້າທີ່ລາດຕະເວນຢູ່ນັ້ນ ຢຸດລົດ ແລ້ວລົງໄປຫາທ້າວ Michael ເວລາລາວເຫັນຜູ້ກ່ຽວ ຍ່າງຢູ່ຫົນທາງ ພວກສືບສວນເວົ້າວ່າ ໃນຈຸດໃດຈຸດນຶ່ງ ທ້າວ Michael ໄດ້ຍູ້ນາຍຕຳຫລວດ Wilson ເຂົ້າໄປໃນລົດລາດຕະເວນຂອງລາວ ແລະທຳຮ້າຍຮ່າງກາຍລາວ ໃນລະຫວ່າງການຕໍ່ສູ້ ກັນ ຕໍ່ມາ ໄດ້ມີສຽງປືນ ຢ່າງນ້ອຍນັດນຶ່ງ ດັງຂຶ້ນຢູ່ໃນລົດ ທ່ານ Jon Belmar ຫົວໜ້າ ຕຳຫລວດ ເຂດ Saint Louis County ກ່າວດັ່ງນີ້: ຕຳຫລວດເວົ້າວ່າ ທ້າວ Wilson ມີຮອຍຊ້ຳຂອງການຖືກຊົກຕີ ຢູ່ໜ້າຂອງລາວ ແຕ່ພວກ ທີ່ເຫັນເຫດການກັບບັນລະຍາຍພາບ ທີ່ແຕກຕ່າງໄປ ນາງ Tiffany Mitchell ເວົ້າວ່າ: ບໍ່ເປັນທີ່ແຈ້ງຂາວວ່າ ແມ່ນຫຍັງເກີດຂຶ້ນໃນເວລາຕໍ່ມາ ແຕ່ພິຍານຄົນອື່ນໆເວົ້າວ່າ ທ້າວ Michael Brown ໄດ້ແລ່ນໜີຈາກນາຍຕຳຫລວດ ຫລັງຈາກຖືກຍິງແລ້ວ ນາງ Piaget Crenshaw ເວົ້າວ່າ: ບັນດາທະນາຍຄວາມຂອງຄອບຄົວທ້າວ Michael Brown ໄດ້ເປີດເຜີຍ ຜົນຂອງການ ສັນນະສູດສົບ ໂດຍພວກສັນນະສູດທີ່ເປັນອິດສະລະ ທີ່ຊີ້ບອກວ່າ ທ້າວ Michael ຊຶ່ງບໍ່ ມີອາວຸດຕິດຕົວນັ້ນ ໄດ້ຖືກຍິງ ຫລາຍໆນັດ ຈາກທາງໜ້າ ຮວມທັງສອງນັດຢູ່ທີ່ຫົວ ການ ສັນນະສູດບໍ່ພົບເຫັນຮ່ອງຮອຍຂອງການຕໍ່ສູ້ໃດໆ ລະຫວ່າງທ້າວ Michael ກັບຕຳຫລວດ Wilson ທະນາຍຄວາມຂອງຄອບຄົວ Brown ທ່ານ Benjamin Crump ກ່າວວ່າ: ໄດ້ມີການສັນນະສູດສົບຂອງທ້າວ Michael ອີກສອງຄັ້ງຕ່າງກັນ ໂດຍບັນດາເຈົ້າໜ້າ ທີ່ສືບສວນສອບສວນຂອງອຳນາດປົກຄອງທ້ອງຖິ່ນ ແລະຂອງລັດຖະບານກາງ ໃນຂະນະດຽວກັນ ພວກໝູ່ເພື່ອນຂອງນາຍຕຳຫລວດ Darren Wilson ເວົ້າວ່າ ລາວ ໄດ້ບອກເຂົາເຈົ້າ ຊ້ຳແລ້ວຊ້ຳອີກວ່າ ລາວຍິງພວກກະສູນນັດສຸດທ້າຍນັ້ນອອກໄປ ໃນ ຂະນະທີ່ທ້າວ Michael ກຳລັງຈະກະໂດດເຂົ້າໃສ່ລາວ ແຕ່ວ່າພວກເຈົ້າໜ້າທີ່ສອບ ສວນບໍ່ໄດ້ ຢືນຢັນຂໍ້ນີ້ ບັນດານັກວິເຄາະດ້ານກົດໝາຍກ່າວວ່າ ຫລັກຖານທີ່ພວກໄອຍະການນຳສະເໜີ ຕໍ່ ຄະນະກຳມະການສອບສວນຂອງລັດະບານກາງນັ້ນ ຈະເປັນປັດໃຈສຳຄັນໃນການລົງ ຄວາມເຫັນວ່າ ນາຍຕຳຫລວດ Darren Wilson ສົມຄວນຈະຖືກກ່າວຫາ ແລະຟ້ອງ ຮ້ອງ ໃນຂໍ້ຫາກະທຳຄວາມຜິດອາຍາ ໃນການຍິງທ້າວ Michael Brown ຕາຍຫລືບໍ່